SISTEME DE SALARIZARE ŞI PENSIONARE ALE PARLAMENTARILOR ÎNTR-O SERIE DE STATE MEMBRE ALE UNIUNII EUROPENE ŞI ÎN PARLAMENTUL EUROPEAN


ABSTRACT
În contextul modificărilor legislative europene în domeniul salarizării şi pensiilor, prezentăm principalele modificări recente apărute în legislaţia unor state membre ale Uniunii Europene şi în cadrul Parlamentului European


Studiul a fost realizat utilizând răspunsurile primite în cadrul solicitărilor trimise în reţeaua European Center for Parliamentary Research and Documentation (ECPRD), cu numerele  1548, 1568 şi 1446, precum şi alte surse documentare.
1. AUSTRIA

În ceea ce priveşte salarizarea, potrivit Federal Remuneration Act
, membrii Consiliului Naţional au un salariu lunar brut de 8.160 euro, sumă echivalentă unui salariu anual brut de 114.240 euro. Membrii Consiliului Federal au un salariu lunar brut de 4.080 euro,  echivalent unui salariu anual brut de 57.120 euro.

În privinţa pensionării, membrii Consiliului Naţional şi Consiliului Federal trebuie să plătească o contribuţie pentru pensie în funcţie de statutul lor profesional, similar celorlalte categorii de angajaţi.

Parlamentarii nu au lege specială pentru pensionare, aplicăndu-se prevederile legii generale a pensiilor. 
Vârsta de pensionare este de 65 de ani la bărbaţi şi 60 de ani la femei. 

2. BELGIA

Potrivit legii, remuneraţia anuală a deputaţilor şi senatorilor este de 81.106,62 euro, indemnizaţia de vacanţă este de 7.791,2 euro, iar prima de sfârşit de an este de 2.992,87 euro.

La acestea se adaugă: rambursarea cheltuielilor legate de tehnica de calcul (computere, imprimante, copiatoare, etc.) - maxim 1.500 de euro, cheltuielile legate de utilizarea Internet-ului - maxim 42 de euro/an, precum şi alte sume privind cheltuielile curente în desfăşurarea activităţii.

Contribuţia la pensie reprezintă 8,5% din remuneraţia anuală (din care 1% este taxa de solidaritate). 

Pensia reprezintă un procent de 3,75%/an din remuneraţie, pentru fiecare an de mandat, fiind limitată la 75% din remuneraţia anuală. Pensia completă se atinge după 20 de ani de activitate parlamentară.   

Vârsta de pensionare este de 55 de ani, existând posibilitatea de pensionare anticipată. Pentru fiecare an de pensionare anticipată, cuantumul pensiei se reduce cu 5%. 

3. CIPRU

Potrivit legii
, Preşedintele ţării, vicepreşedintele, miniştrii şi membrii Parlamentului beneficiază de o remuneraţie recalculată periodic în funcţie de fluctuaţia indicelui preţurilor de consum. 
În anul 2010, parlamentarii au primit o indemnizaţie de 6.463 euro/lună, inclusiv indexările menţionate.
În plus, faţă de indemnizaţie, parlamentarii primesc o sumă de până la 8.200 euro/an pentru transport, pot deconta cheltuielile legate de biroul parlamentar şi beneficiază de reducere la taxele legate de autoturism, pentru o perioadă de maxim 100 de luni.
Dreptul la pensie este stabilit de o lege specială. Contribuţiile la pensie reprezintă 1,75% din venitul lunar. 

Durata mandatului joacă un rol important în calculul pensiei. De exemplu, în cazul în care parlamentarul este ales în Parlament, perioada minimă necesară pentru calculul beneficiilor este de 36 de luni, iar în cazul în care după alegere, este numit în Guvern, perioada este de 24 de luni. 

Vârsta minimă de pensionare este de 60 de ani. Perioada de activitate poate fi prelungită peste vârsta de 60 de ani, dar nu se poate cumula pensia cu salariul. 
Valoarea maximă a pensiei reprezintă un procent de 75% din ultima indemnizaţie. 

 
4. CEHIA
În anul 2010, veniturile deputaţilor au fost reduse cu 4%. Astfel, indemnizaţia obţinută a fost în cuantum de 2.400 euro.

Potrivit legii, salariul este calculat prin înmulţirea coeficientului 1,08 (care este mai mare în cazul deputaţilor cu funcţii - preşedinţii de comisii, etc.) cu valoarea salariului de bază. Acesta este stabilit prin decret al Ministerului afacerilor sociale şi reprezintă triplul salariului net stabilit pentru personalul angajat în funcţii publice.
Pensionarea parlamentarilor se face potrivit legii generale. Vârsta de pensionare a fost mărită la 65 de ani, pentru femei şi bărbaţi, până în anul 2030.

5. DANEMARCA

Membrii Folketing-ului sunt remuneraţi potrivit art. 108 din Legea privind alegerea Parlamentului. Suma primită este compusă dintr-un salariu de bază, care este similar  în cazul tuturor oficialilor guvernamentali şi o componentă specifică reprezentanţilor aleşi în Groenlanda şi Insulele Feroe
.

  
Salariul de bază este de 6.636 euro/lună, componenta specifică este de 635 euro/lună, pentru reprezentanţii aleşi în Groenlanda, respectiv 846 euro/lună, pentru reprezentanţii aleşi în Insulele Feroe. La aceste sume se adaugă: 1.079 euro/lună pentru cazare; 308 euro/lună pentru alte cheltuieli.

Un membru al Parlamentului care părăseşte funcţia, ca rezultat al alegerilor sau pe motiv de boală, poate primi o indemnizaţie suplimentară. Aceasta este în cuantum egal cu salariul de bază şi este acordat pe o perioadă de 12-24 luni, în funcţie de durata mandatului. Din a 13-a lună, această indemnizaţie nu poate fi acordată simultan cu pensia. 
Potrivit art. 110 din lege, fostul parlamentar are dreptul la o pensie privată, dacă a îndeplinit cel puţin un an de mandat. 


Vârsta de pensionare este de 60 de ani. Pensia maximă este plătită după o perioadă de 20 de ani de mandat. Pentru persoanele care s-au pensionat după data de 1 ianuarie 2000, valoarea maximă este de 3.820 euro/lună. Pentru persoanele care lucrează până la 65 de ani, valoarea maximă a pensiei este de 4.286 euro, incluzând şi stimulentele acordate în această situaţie.

6. ESTONIA


Salariul membrilor Parlamentului se calculează înmulţind salariul mediu brut din Estonia cu un factor de multiplicare. De exemplu, salariul mediu brut al Preşedintelui Parlamentului se obţine prin înmulţirea cu 6, cel al vice-preşedintelui, prin înmulţirea cu 5,5, al preşedintelui de comisie cu 5, ca şi cel al liderului de grup.   

În semestrul al doilea al anului 2010, salariul mediu brut în Estonia a fost de 822 euro/lună. Impozitul este de 21%, iar contribuţiile pentru pensii şi asigurări sociale cumulează 33% din venituri, fiind plătite de angajator.   

Compensaţiile pentru cazare şi transport se acordă parlamentarilor care nu au domiciliul în capitala ţării, acestea reprezentând pânâ la 20% din salariu. De asemenea, parlamentarii primesc o compensaţie reprezentând maxim 30% din salariu pentru cheltuielile curente legate de îndeplinirea mandatului. Ambele compensaţii se acordă la cererea parlamentarilor, cu aprobarea Biroului Riigikogu.
La încheierea mandatului, parlamentarii primesc o indemnizaţie specială. Astfel, dacă durata mandatului a fost mai mică de 1 an, indemnizaţia este egală 1-3 salarii obţinute în perioada de activitate. Dacă perioada de activitate a fost mai mare de 1 an, indemnizaţia este egală cu maxim 6 salarii. În cazul demisiei, indemnizaţia de încheiere de activitate se acordă doar în situaţia în care mandatul a fost mai mare de 1 an, putând fi egală cu maxim 3 salarii. 
Dacă parlamentarul este reales în urma alegerilor desfăşurate, acesta primeşte o sumă egală cu salariul de parlamentar, proporţional cu numărul de zile dintre data încheierii mandatului şi data începerii activităţii noului Parlament. 

Pensia specială a parlamentarilor a fost eliminată în anul 2003. Acesta primeşte o pensie care depinde de durata mandatului, fiind cuprinsă între 40-75% din salariul lunar curent.

Vârsta de pensionare este de 63 de ani.
7. FINLANDA

Legea privind salariile parlamentarilor a îngheţat indemnizaţiile la nivelul lunii mai 2008. Cu toate acestea, comisia independentă pentru plăţi a Parlamentului a hotărât mărirea salariilor cu 1,5% de la data de 1 noiembrie 2010, precum şi o creştere cu 6,5% de la 1 mai 2011, pentru membrii Parlamentului care vor fi aleşi în aprilie 2011.

De la 1 noiembrie 2010, salariile parlamentarilor sunt în cuantum de 5.948 euro/lună, pentru parlamentarii cu o vechime mai mică de 12 ani în Parlament şi de 6.395 euro/lună, pentru parlamentarii cu o vechime mai mare de 12 ani. 

Preşedintele Parlamentului are o indemnizaţie de 10.962 euro/lună, iar vicepreşedintele de 9.135 euro/lună. 

Preşedinţii de comisii primesc un spor de 670 euro/lună, cu excepţia celor de la comisiile de finanţe, afaceri externe şi de drept constituţional, care primesc un spor de 1.106 euro. Acelaşi spor îl primesc şi liderii de grup, care au mai mult de 16 membri. Liderii grupurilor cu mai puţin de 15 membrii primesc un spor egal cu cel al preşedinţilor de comisii, 670 euro/lună.

De la 1 mai 2011, salariile parlamentarilor vor fi în cuantum de 6.335 euro/lună, pentru parlamentarii cu o vechime mai mică de 12 ani în Parlament şi de 6.811 euro/lună, pentru parlamentarii cu o vechime mai mare de 12 ani. 

Preşedintele Parlamentului va avea o indemnizaţie de 11.675 euro/lună, iar vicepreşedintele de 9.729 euro/lună. 


Sporurile vor creşte de la 670 euro la 714 euro/lună, respectiv, de la 1.106 la 1.178 euro/lună.

Compensaţiile acordate pentru acoperirea cheltuielilor legate de îndeplinirea mandatului nu sunt impozitate. Sumele acordate sunt în cuantum de 987 euro pentru regiunea Helsinki, de 1.316 euro pentru regiunea Uusimaa (distanţa este mai mare de 30 de km faţă de capitală) şi de 1.809 euro/lună pentru parlamentarii din celelalte districte electorale. 


Schema de pensionare a parlamentarilor a fost modificată la începutul anului 2005, fiind adoptată o schemă unificată pentru cariera de parlamentar, de ministru sau de membru al Parlamentului European.  

Pensia se obţine după împlinirea vârstei de 65 de ani, cu excepţia situaţiilor în care parlamentarului îşi pierde capacitatea de muncă. Pensia de urmaş este plătită soţului supravieţuitor sau copiilor, după decesul parlamentarului, ministrului sau europarlamentarului. 

 Valoarea pensiei depinde de durata carierei de parlamentar şi de venitul realizat în ultimii 15 ani. Aceasta poate ajunge la 60% din salariul mediu lunar din ultimii 15 ani. O carieră mai îndelungată nu conduce la creşterea valorii pensiei. Acumularea la fondul de pensii reprezintă 4% din totalul veniturilor parlamentarului.  
8. FRANŢA

Indemnizaţiile de bază ale parlamentarilor sunt calculate în funcţie de nivelul ocupat pe grila de salarii de înalţii funcţionari de stat. În plus, parlamentarii primesc, prin analogie cu modul de remunerare a celorlalte categorii de înalţi funcţionari, o indemnizaţie de rezidenţă, care reprezintă 3% din indemnizaţia de bază brută, lunară.


De la data de 1 iulie 2010, indemnizaţia brută este de 7.100 euro/lună. 
În plan fiscal, indemnizaţia de bază şi cea de rezidenţă, cu excepţia indemnizaţiei de funcţie, se impozitează conform legilor în vigoare. Astfel, indemnizaţia netă este în cuantum de 5.287 euro/lună.

Sumele forfetare pentru birourile parlamentare sunt plafonate la nivelul de 2.757 euro/lună.

În domeniul pensiilor, reforma adoptată în noiembrie 2010 a eliminat regimul dublei cotizări. Vârsta de pensionare a urcat la 62 de ani, iar pensiile sunt calculate în funcţie de numărul de ani de contribuţii. A fost prelungită perioada de contribuţie necesară pentru a obţine o pensie completă. Astfel, există o perioadă de tranziţie - 41 ani de muncă la 1 ianuarie 2012; 41,25 ani de muncă, în perioada 2013 - 2014 şi 41,5 ani, pentru perioada următoare.

Pensia medie netă pentru un membru al parlamentului este în prezent 2.700 de euro/lună.

Cuantumul pensiei pentru limită de vârstă plătită foştilor membri ai parlamentului a fost redus cu aproape 8% de la 1 ianuarie 2011 pentru pensionari noi, iar pentru pensionari vechi punerea în aplicare a legii va fi eşalonată pe doi ani.
Pentru membrii următorului Parlament a fost introdusă o opţiune pentru pensia suplimentară pentru limită de vârstă. Contribuind suplimentar, un membru al parlamentului va primi o „primă” de jumătate de an de muncă suplimentar/an, în primul şi celui de-al doilea mandat şi o treime de an de muncă suplimentar, în timpul celui de-al treilea şi celui de-al patrulea mandat.

9. GERMANIA

Potrivit prevederilor art.11 din Legea privind Bundestag-ul, remuneraţia lunară a parlamentarilor este de 7.668 euro (1 ianuarie 2009). În plus, membrii parlamentului au o serie de beneficii şi indemnizaţii pentru acoperirea cheltuielilor legate de îndeplinirea mandatului - biroul parlamentar din circumscripţie, cheltuieli de acomodare, deplasări, cazare în cazul deplasărilor în strainătate, etc.
Nivelul de salarizare al parlamentarilor este similar cu cel al primarilor localităţilor cu 50.000-100.000 de locuitori şi al judecătorilor curţilor supreme federale (nivelul 6 B din schema de salarizare federală). 
Sumele complementare primite de parlamentari sunt stabilite de Biroul permanent al Bundestag-ului, la recomandarea Preşedintelui Parlamentului. 
Pe lângă indemnizaţie, parlamentarii pot deconta cheltuielile utile şi necesare pentru îndeplinirea mandatului - biroul parlamentar, deplasări, etc. Suma totală stabilită în acest scop este de 3.782 euro/lună. 
După încetarea mandatului, parlamentarii primesc pensia la împlinirea vârstei de 67 de ani, dacă au ocupat fotoliul de parlamentar cel puţin un an (art. 19 alin 1 din Legea privind Bundestag-ul).

După primul an, pensia reprezentând 2,5% din remuneraţia totală brută, creşte cu 2,5% pentru fiecare an suplimentar de mandat. De la 1 ianuarie 2008, pensia a fost redusă la 67,5% din remuneraţia brută totală, această sumă putând fi primită după 27 de ani de muncă în cadrul parlamentului. 
10. Grecia

Parlamentarii au o indemnizaţie lunară de 5.780,6 euro, care cuprinde şi alte beneficii, 75% din sumă fiind impozitată. Acest nivel este similar cu remuneraţia Preşedintelui Curţii Supreme şi a Procurorului general.
În plus, parlamentarii primesc următoarele beneficii:

- cheltuieli de deplasare - 104 tichete de avion pe an, pentru deplasarea în circumscripţii, 1.500 euro/lună pentru deplasarea cu autoturismul;

- cheltuieli cu biroul teritorial - o sumă egală cu 16,19% din indemnizaţie, cu excepţia parlamentarilor din regiunile Atena şi Pireu, care primesc 12,96% din indemnizaţie; 
- servicii poştale gratuite pentru 8.000 de scrisori/an;
- comunicaţii telefonice – linii fixe gratuite, până la limita de 11.000 euro/an. Telefonul mobil este plătit de parlamentari;

- cazare plătită la hotel pe perioada sesiunii parlamentare, până în limita de 1.000 de euro/lună.

În privinţa pensiei, după anul 1993, parlamentarii aleşi beneficiază de pensie de stat dacă au avut două mandate de parlamentar sau cumulează minim 4 ani din două mandate. Pensia minimă pentru 48 de luni de mandat este de 1.500 euro/lună. 

Pensia întreagă se obţine după 17 ani de activitate în parlament, aceasta fiind de 80% din indemnizaţia, circa 4.500 euro/lună.

Pentru parlamentarii aleşi după anul 2009, vârsta de pensionare este de 65 de ani, cei aleşi înainte de anul 1993 se pot pensiona la împlinirea vârstei de 55 de ani, dacă şi-au desfăşurat activitatea timp de 48 de luni. 
11. IRLANDA

Parlamentarii Dáil Éireann (Camera Deputaţilor) beneficiază de următoarele indemnizaţii (1 ianuarie 2010):

 
- indemnizaţia de bază - 92.672  euro/an (0-7 ani vechime);

- indemnizaţia de bază - 95.550 euro/an (7-10 ani vechime);

- indemnizaţia de bază - 98.424 euro/an (peste 10 ani vechime);

- preşedinte - 98.745 euro/an
;
Parlamentarii Seanad Éireann (Senat): 

- indemnizaţia de bază - 65.621 euro/an (0-7 ani vechime);

- indemnizaţia de bază - 67.634 euro/an (7-10 ani vechime);

- indemnizaţia de bază - 69.647 euro/an (peste 10 ani vechime);

- preşedinte - 44.336 euro/an;

Potrivit legii, salariile deputaţilor sunt asimilate celor ale funcţionarilor publici superiori, iar salariile senatorilor reprezintă 70% din acestea. 
Pe lângă indemnizaţii, parlamentarii beneficiază de o serie de sume suplimentare pentru deplasări – 12.000-37.850 euro/an, pentru deputaţi, respectiv, 7.000 euro/an-32.850 euro/an, pentru senatori şi reprezentare publică – 15.000-25.700 euro/an, pentru deputaţi, respectiv, 9.250-15.000 euro/an, pentru senatori. Sumele maxime sunt pentru parlamentarii care au domiciliul la peste 360 km de capitală.
Alte beneficii:

- cheltuieli legate de biroul parlamentar - 8.000 euro/an;

- convorbiri telefonice - 750 euro/18 luni;

- facilităţi poştale - 1500 de scrisori gratuite/lună.

La încetarea mandatului, parlamentarii primesc o sumă forfetară, dacă au avut o durată a mandatului de minim 6 luni, nu au fost realeşi în Parlamentul naţional sau aleşi în Parlamentul European şi nu au fost numiţi membrii ai guvernului. Această sumă forfetară reprezintă două salarii şi este impozabilă.   

Încheierea mandatului se poate face în orice moment, după împlinirea vârstei de pensionare, dacă acest lucru este avantajos pentru parlamentar. Acesta primeşte o sumă forfetare de încheiere a mandatului, care poate ajunge la 12 salarii, dacă are minim 3 ani vechime de parlamentar.   

Pentru obţinerea pensiei şi a sumei forfetare, parlamentarul trebuie să îndeplinească următoarele condiţii:

- pentru persoanele alese înainte de data de 1 aprilie 2004 - minim 2 ani de serviciu în una sau ambele Camere;
- aibă minim 50 de ani pentru a putea să beneficieze de pensie completă. Pensia redusă se plăteşte pentru vârsta cuprinsă între 45-49 de ani;

- persoanele alese în Parlament după data de 1 aprilie 2004 nu pot primi o pensie completă până la împlinirea vârstei de 65 de ani.
Suma forfetară de pensie repezintă de maxim 3 ori valoarea pensiei anuale şi nu poate depăşi de 1,5 ori salariul anual. Suma forfetară de pensie este neimpozabilă.
Pensiile de parlamentar sunt impozabile, sunt calculate pe bază individuală şi ţin cont de vechime, salariu şi indemnizaţie, reprezentând un procent de 1/40 din salariu/an de serviciu. Pensia este plafonată la 20 de ani de serviciu şi poate creşte ulterior, în conformitate cu activitatea anterioară/ulterioară a fostului parlamentar.  
12. ITALIA
Remuneraţia lunară a deputaţilor este în cuantum de 5.486,58 euro, deducerile fiind de 784 euro/lună pentru asigurări sociale, 526 euro/lună pentru sănătate, 1.006 euro/lună pentru renta viageră de viaţă. Suma netă este de 3.899,75 euro/lună. Deducerile variază în funcţie de reglementările provinciilor din care provin deputaţii. 
Remuneraţia deputaţilor nu poate depăşi indemnizaţia Preşedintelui Curţii de Casaţie (art.1, parag. 52 din Legea nr. 266/2005).
Deputaţii au dreptul la o sumă forfetară lunară de 4.003 euro pentru îndeplinirea mandatului (cazare, transport, etc.), această sumă fiind redusă cu 206,58 euro pentru fiecare zi de absenţă de la sesiunile parlamentare în care se votează electronic. 

Biroul Camerei Deputaţilor a decis în şedinţa din 27 iulie 2010, reducerea pentru o perioadă de 3 ani - 2011-2013 - a indemnizaţiei lunare cu 500 de euro. Indemnizaţia de astfel se ridică la 3.503 euro/lună. În aceeaşi şedinţă s-a decis şi reducerea sumei forfetare cu 500 de euro, tot pentru o perioadă de 3 ani. 

În cazul cheltuielilor de deplasare, deputaţii au dreptul la carduri care să le permită circulaţia liberă pe autostrăzi, căi ferate, pe mare şi pe calea aerului, pe teritoriul naţional. 
Pentru deplasarea de la locul de reşedinţă la cel mai apropiat aeroport şi de la aeroportul din Roma - Fiumicino la Montecitorio -, se rambursează o sumă trimestrială, în cuantum de 3.323 euro, dacă deplasarea este mai mică de 100 km, respective, 3.995 euro, în cazul în care distanţele sunt mai mari de 100 km. 
Deputaţii primesc cu o sumă anuală de 3.098 euro pentru cheltuieli telefonice fixe. Camera Deputaţilor nu oferă deputaţilor telefoane mobile.
În conformitate cu Regulamentul privind pensiile parlamentarilor, aprobat de Biroul permanent al Camerei, în anul 1997, modificat ulterior, deputaţii trebuie să depună o contribuţie anuală pentru renta viageră. Regulamentul prevede suspendarea acestui tip de depunere în cazul în care este reales în Parlamentul naţional sau ales în Parlamentul European sau în cadrul consiliilor regionale. În acest caz, deputaţii trebuie să plătească o contribuţie lunară de 8,6% sau 1.006 euro din remuneraţia lunară brută. De asemenea, deputaţii trebuie să plătească o contribuţie lunară în valoare de până la 6,7% din remuneraţia brută, echivalentul a 784 euro, într-un fond ad-hoc. 
La sfârşitul lor mandatului, deputaţii primesc o sumă forfetară, egală cu 80% din remuneraţia brută, pentru fiecare an de mandat sau fracţiune de an, dar nu mai puţin de 6 luni.  
Valoarea rentei viagere variază între 20 şi 60% din remuneraţia brută, în funcţie de numărul de ani în parlament. Aceasta se acordă la împlinirea vârstei de 65 de ani, dacă parlamentarul are 5 ani de mandat. Limita de vârstă poate fi redusă la 60 de ani, dacă vechimea în parlament este mai mare de 5 ani.

În ceea ce priveşte Senatul, potrivit prevederilor art. 69 din Constituţie, indemnizaţia anuală a senatorilor se calculează potrivit prevederilor Legii nr. 1261/1965 şi nu poate depăşi salariul anual brut al Preşedintelui Curţii de Casaţie. Suma a fost îngheţată potrivit prevederilor Legii 244/2007, pentru o perioadă de 5 ani, începând cu 1 ianuarie 2008, iar prin Decretul nr. 78/2010
, din iulie 2010, indemnizaţia senatorilor a fost redusă cu 1.000 de euro
.
În prezent, indemnizaţia brută este de 5.613 euro/lună, iar indemnizaţia netă este de 4.015 euro/lună, după reţinerile privind renta viageră anuală şi taxa pentru sănătate. 
Cheltuielile de cazare şi pentru îndeplinirea mandatului se ridică la 4.003 euro/lună, suma reducându-se cu 258 euro/zi, dacă senatorul nu participă la un anumit număr de şedinţe ale plenului. 

Cheltuielile pentru biroul parlamentar se ridică la 4.678 euro/lună. 

În cazul cheltuielilor de deplasare, deputaţii au dreptul la carduri care să le permită circulaţia liberă pe autostrăzi, căi ferate, pe mare şi pe calea aerului, pe teritoriul naţional, similar deputaţilor. 

De asemenea, senatorii pot deconta anual suma de 4.150 euro pentru cheltuielile telefonice.
Pentru sumele primite la încheierea mandatului, senatorii plătesc o cotă de 6,7% din venitul brut într-un cont special. Astfel, la încheierea mandatului, ei primesc echivalentul a 80% din venitul brut, multiplicat cu numărul de ani de mandat.  
Pentru obţinerea rentei viagere, senatorii plătesc lunar 8,6% din indemnizaţia lunară brută, la care se adaugă 2,15%, care sunt viraţi într-un cont special. Renta se acordă la împlinirea vârstei de 65 de ani. Limita de vârstă poate fi redusă la 60 de ani, dacă vechimea în parlament este mai mare de 5 ani.

Valoarea rentei viagere variază între 20 şi 60% din remuneraţia brută, în funcţie de numărul de ani în parlament (20% pentru 5 ani de mandat, 60% pentru 15 ani de mandat).
13. LETONIA

Salariul parlamentarilor este de aproximativ 700 de euro, la care se adaugă o serie de beneficii, potrivit Regulamentului Seima.
Salariul de bază al parlamentarilor este corelat cu salariul mediu acordat în sectorul public. Indemnizaţia parlamentarilor se obţine prin înmulţirea salariului mediu cu un coeficient de 3,2. 

Recalcularea salariilor, premiilor, indemnizaţiilor de şedinţă, a  sumelor privind cheltuielile curente pentru îndeplinirea mandatului de realizează în fiecare an, începând cu data de 1 aprilie.

Premiile suplimentare se calculează în funcţie de următorii coeficienţi (raportaţi la salariul de bază):

2 - pentru Preşedintele Saeima; 1,7 - vicepreşedinte; 1,7 - secretari; 1,6 - secretarii adjuncţi; 0,5 - liderul de grup; 0,4 - viceliderul de grup; 0,5 - preşedintele de comisie; 0,4 - vicepreşedintele de comisie; 0,4 - secretarul de comisie; 0,3 - preşedintele de subcomisie; 0,2 - secretarul de subcomisie.


Indemnizaţia de şedinţă se calculează pe baza următorilor coeficienţi: 0,06 - pentru şedinţele de comisie; 0,03 - pentru şedinţele de subcomisie;


Cheltuielile de reprezentare se calculează pe baza coeficentului de 0,35.

Toate aceste sume sunt impozitate potrivit legii.

Pensionarea parlamentarilor se face potrivit legii generale, neexistând prevederi speciale.

14. LITUANIA

Remuneraţia parlamentarilor este statuată de Legea privind salarizarea politicienilor, judecătorilor şi oficialilor de stat din august 2000, cu modificările ulterioare
. Remuneraţia este compusă din salariul de bază, bonusul pentru durata servicului (3% din salariul de bază pentru fiecare 3 ani de activitate în serviciul statului, începând cu data de 11 martie 1990). Acest bonus nu poate depăşi 30% din valoarea salariului de bază.

Salariul de bază al parlamentarilor este de 2.003 euro/lună. Acesta este calculat prin multiplicarea salariului de bază la nivelul ţării (130 euro), cu un coeficient, care, la propunerea guvernului, reprezintă nivelul de importanţă a funcţiei şi ţine cont de indicele preţurilor de consum, inflaţie, precum şi de alţi factori.    
Coeficienţii salariului de bază al parlamentarilor este următorul: Preşedintele parlamentului – 20,43; vicepreşedinte – 18,38; liderul opoziţiei – 17,74;  preşedinte de comisie – 17,19; vicepreşedinte de comisie – 16; preşedintele de subcomisie – 15,53; lider de grup – 15,84, etc. 
Parlamentarii beneficiază de pensie conform prevederilor legii generale, neexistând reglementări speciale. Toţi angajaţii plătesc la fondul de securitate socială o contribuţie egală cu 2,5% din salariul de bază. Angajatorii plătesc o contribuţie de pensie de 23,85% din salariul de bază al angajatului. 
Vârsta de pensionare este de 62 de ani şi 6 luni la bărbaţi şi 60 de ani la femei.

15. MAREA BRITANIE

De la data de 1 aprilie 2010, salariul anual al membrilor parlamentului este de 75.086 euro. Salariile parlamentarilor sunt revizuite anual, potrivit Rezoluţiei din 3 iulie 2008 a SSRB (Senior Salaries Review Body), împreună cu salariile altor 15 categorii de bugetari. 

Legea privind standardele parlamentare (2009) prevede că Autoritatea Independentă pentru Standardele Parlamentare plăteşte salariile stabilite în conformitate cu rezoluţiile Camerei Comunelor
. 

Sumele suplimentare obţinute de parlamentari pentru îndeplinirea mandatului sunt următoarele
:

- cheltuieli de acomodare (hotel, închirierea unei locuinţe);

- cheltuieli de transport (închiriere, bilete);

- cheltuieli de comunicare;

Suma maximă care se poate obţine pentru aceste cheltuieli este de 19.800 euro/an.


- cheltuieli legate de plata staff-ului.

 
Suma maximă care se poate obţine pentru aceste cheltuieli este de 125.000 euro/an, pentru fiecare parlamentar. 

Potrivit Legii privind contribuţiile la fondul de pensii a parlamentarilor (2010),  pensia de bază se acordă persoanelor care au atins vârsta de pensionare (60 de ani la femei şi 65 de ani la bărbaţi) şi care au contribuit la sistemul public de pensii. Nivelul pensiei acordate depinde de numărul de ani în care persoana în cauză a plătit contribuţii sociale sau este creditată ca şi când ar fi plătit aceste contribuţii.

Pentru a primi nivelul complet al pensiei de bază, stagiul de cotizare necesar este de 39 - 44 ani la femei şi de 44 de ani la bărbaţi. În situaţia în care stagiul de cotizare nu este complet, se poate acorda nivelul minim al pensiei de bază (25% din nivelul pensiei de bază), este necesar însă ca persoana în cauză să fi contribuit cel puţin 10 sau 11 ani la sistemul public.

În mod concret, pensionarul primeşte o rată de 1/40 din venit, dacă a avut o contribuţie lunară de 11,9%, 1/50 din venit, dacă a avut o contribuţie lunară de 7,9%, respectiv 1/60 din venit, dacă a avut o contribuţie lunară de 5,9%.

Vârsta legală de pensionare în Marea Britanie va ajunge la 66 de ani în 2020, atât pentru bărbaţi cât şi pentru femei.

16. POLONIA

Deputaţii primesc un salariu de bază de 2514,5 euro/lună (noiembrie 2010). Pe lângă acesta, deputaţii primesc şi următoarele compensaţii:

 - pentru funcţie, de exemplu, preşedintele de comisie primeşte un spor de 20% din salariul de bază;
- scutirea de impozit pentru 25% din valoarea salariului de bază şi a sumei forfetare;

- decontarea sumelor cheltuite pentru funcţionarea birourilor parlamentare teritoriale;

- obţinerea unei sume forfetare, în cuantumul a 3 salarii, la încheierea mandatului;

- dreptul de a călători gratuit pe teritoriul naţional în vedere îndeplinirii mandatului;
- dreptul de a beneficia de asigurările de sănătate împreună cu membrii familiei;
- dreptul de a primi gratuit gazetele oficiale, plicuri, produse de papetărie;

- dreptul de a locui gratuit în hotelul Sejm-ului.
În ceea ce priveşte dreptul la pensie, singura prevedere specială se referă la situaţia în care, dacă în timpul mandatului sau la maxim 2 ani de la încheierea acestuia, parlamentarul dobândeşte o dizabilitate, acesta primeşte o singură dată o indemnizaţie egală cu 3 salarii în cazul pensionării pe motiv de dizabilitate, conform art. 29 şi 30 din Legea privin exerciţiul mandatului de deputat sau senator.   

Contribuţiile pentru pensie sunt reţinute din salariul parlamentarului, cu excepţia contribuţiilor pentru boală, care reprezintă 2,45% din salariul brut. În situaţii de boală, deputaţii care depun această sumă au dreptul să primească salariul întreg, spre deosebire de ceilalţi parlamentari, care primesc 80% din salariu.

Vârsta de pensionare este de 60 de ani la femei, respectiv, 65 de ani pentru bărbaţi, inclusiv pentru categoria parlamentarilor.
17. PORTUGALIA

Remuneraţia anuală a parlamentarilor este, potrivit legii
, în cuantum de 50.741,74 euro, la care se adaugă un spor de 10%, reprezentând circa 3625 euro/an.

Alte compensaţii acordate: 69 euro/zi de lucru; 0,4 euro/km pentru deplasări.
Salariile parlamentarilor reprezintă 50% din salariul Preşedintelui Republicii, din care se mai scad 10 procente - cheltuieli de reprezentare.
Suma forfetară acordată la încheierea mandatului nu se mai acordă din anul 2005. 

Vârsta de pensionare este de 65 de ani şi nu există reguli speciale de pensionare pentru parlamentari. 

18. SLOVACIA

Membrii Parlamentului primesc un salariu care este de 3 ori mai mare decât salariul mediu pe economie în Slovacia, valoarea acestuia în anul 2010, fiind de 2009 euro. 
Parlamentarii care şi-au încheiat mandatul şi nu au fost realeşi, primesc salariul încă o perioadă de 5 luni.

Parlamentarii cu funcţii primesc următoarele sume suplimentare: Preşedintele Parlamentului – 498 euro; vicepreşedintele – 332 euro; preşedintele de comisie – 166 euro; vicepreşedintele de comisie – 83 euro. 
Sumele forfetare reprezintă 70% din salariu pentru parlamentarii care au domiciliul în capitala ţării şi 80% pentru parlamentarii care au domiciliul în teritoriu. În această categorie sunt incluse cheltuielile biroului parlamentar, serviciile de telecomunicaţii, salariile personalului care lucrează cu parlamentarii, etc.
Nu există prevederi speciale privind pensionarea parlamentarilor. Contribuţiile pentru pensie sunt plătite de Parlament, iar suma primită de parlamentari după pensionare reprezintă doar 4% din remuneraţie, circa 80 de euro.

19. SPANIA

Indemnizaţia lunară a deputaţilor Congresului este identică, potrivit prevederilor art. 71.4 din Constituţie. Nivelul de salarizare este stabilit de Biroul Congresului, în prezent acesta fiind de 2.813 euro/lună.  
Conform Regulamentului, pe lângă indemnizaţie, parlamentarul primeşte şi o serie de compensaţii/beneficii legate de îndeplinirea mandatului - cheltuieli ale biroului parlamentar, transport, comunicaţii, etc. Toate sumele sunt supuse impozitării.

Pensionarea parlamentarilor se face în baza unor reglementări speciale, adoptate în anul 1980 şi revizuite în anul 2006. Potrivit acestora, deputaţii care au avut cel puţin 9 ani de mandat, primesc 80% din salariu, cei care au avut 9-11 ani de mandat, primesc 90% din salariu, iar cei care au avut peste 11 ani de mandat, primesc 100% din salariul de parlamentar. Parlamentarii care au avut mai puţin de 7 ani de mandat pot solicita acordarea unor compensaţii financiare.

Vârsta de pensionare este de 65 de ani.
Senatorii primesc o indemnizaţie de 3.126 euro/lună x 14 luni, la care se adaugă o alocaţie de subzistenţă, în cuantum de 1.822 euro/lună  x 14 luni. Pentru parlamentarii aleşi la Madrid, alocaţia este doar de 869 euro. Această alocaţie nu este impozabilă.
Pensionarea se poate realiza la împlinirea vârstei de 65 de ani, dar este posibilă şi anticipat, dacă s-au realizat 40 de ani de contribuţii. Parlamentul achită 10% din contribuţia pentru pensie.

20. SUEDIA

Membrii Parlamentului suedez au un salariu de bază de 56.200 coroane/lună (aproximativ 6415 euro/lună), care se impozitează.

 
Preşedintele Riksdag-ului primeşte o indemnizaţie de 140.000 coroane suedeze/lună (19.815 euro/lună), similară cea a Primului-ministru. Vicepreşedintele primeşte un spor de 30% faţă de salariu de bază, preşedinţii de comisii şi liderii de grup primesc un spor de 20%, iar vicepreşedinţii de comisii şi viceliderii de grup, un spor de 15%.

21. UNGARIA

Remuneraţia de bază a parlamentarilor este de 843 euro/lună (1 ianuarie 2010), iar a Preşedintelui Parlamentului este de 5481 euro/lună. 


La aceasta se adaugă următoarele indemnizaţii:


- vicepreşedintele parlamentului – 1518 euro/lună;


- secretar – 590 euro/lună;

- preşedinte de comisie – 1012 euro/lună;


- vicepreşedinte de comisie – 843 euro/lună;


- membru de comisie – 590 euro/lună;


- lider de grup – 1012 euro/lună;


- vicelider de grup – 843 euro/lună;


- cheltuieli de acomodare – 450 euro;


- cheltuieli cu staff-ul – 506 euro/lună;

Pensia se obţine după cel puţin 5 ani de mandat, la împlinirea vârstei de 55 de ani. 

22. PARLAMENTUL EUROPEAN

Indemnizaţia pentru cheltuieli generale vizează acoperirea cheltuielilor din statul membru în care au fost aleşi, precum costurile de administrare ale birourilor deputaţilor, factura telefonică şi taxele poştale, achiziţionarea, utilizarea şi întreţinerea echipamentului informatic şi telematic. 

Indemnizaţia este redusă la jumătate în cazul deputaţilor care, fără o justificare adecvată, nu participă la jumătate din numărul şedinţelor plenare pe parcursul unui an parlamentar (septembrie-august).

În anul 2010, valoarea acestui tip de indemnizaţie a fost de 4.202 euro/lună.

În ceea ce priveşte cheltuielile de transport, majoritatea reuniunilor Parlamentului European, precum ședinţele plenare, reuniunile comisiilor, reuniunile grupurilor politice au loc la Bruxelles sau Strasbourg. Deputaţilor li se rambursează costul real al biletelor de călătorie pentru participarea la astfel de reuniuni, după prezentarea chitanţelor, în limita costului unui bilet de avion la clasa business, a unui bilet de tren de clasa I sau a 0,49 euro/kilometru pentru călătoria cu mașina, la care se adaugă indemnizaţii fixe în funcţie de distanţă și durata călătoriei, pentru a acoperi celelalte costuri ale deplasării (precum taxele de autostradă, taxele pentru excesul de bagaje sau pentru rezervări).

Sistemul anterior bazat pe indemnizaţia forfetară de călătorie pentru deplasările la Bruxelles și Strasbourg, precum și spre alte destinaţii europene, a fost eliminat.

În general, deputaţii trebuie să călătorească în afara statului membru de origine pentru îndeplinirea sarcinilor lor, inclusiv în alte scopuri decât reuniunile oficiale (de exemplu, pentru a participa la o conferinţă în alt stat membru sau pentru a efectua o vizită de lucru în altă ţară, în calitate de raportor).

Pentru a acoperi această eventualitate, deputaţii pot primi rambursări dintr-o indemnizaţie anuală de călătorie fixă pentru cheltuielile de călătorie, cazare și alte cheltuieli aferente ale acestora. Rambursarea se face pe baza tarifului aplicat de companiile aeriene sau feroviare, după prezentarea tichetelor de călătorie relevante și a documentelor justificative necesare.

Pentru anul 2010, valoarea maximă a acestui tip de indemnizaţie a fost de 4.148 euro.

Parlamentul European plătește o indemnizaţie forfetară de şedere în cuantum de 298 euro pentru fiecare zi de participare la reuniunile oficiale ale organelor Parlamentului din care deputatul face parte și care sunt organizate în cadrul Comunităţii Europene. Aceasta acoperă cazarea, mesele și toate celelalte cheltuieli aferente participării. Parlamentul plătește indemnizaţia doar dacă deputatul a semnat un registru oficial de prezenţă.

În timpul ședinţelor plenare, Parlamentul reduce la jumătate această sumă în cazul deputaţilor care nu au participat la jumătate din voturile prin apel nominal organizate în zilele de marţi, miercuri și joi din cursul perioadelor de sesiune de la Strasbourg și în a doua zi din perioadele de sesiune de la Bruxelles.

De asemenea, Parlamentul European plătește suma de 149 euro/zi, împreună cu cheltuielile pentru cazare și mic dejun, pentru participarea la reuniunile organizate în afara Comunităţii Europene, tot cu condiţia ca deputatul să fi semnat în registrul oficial de prezenţă la reuniune.

Deputaţii își pot alege personalul, cu care să-şi desfăşoare activitatea, în limita unui buget stabilit de Parlament. Asistenţii acreditaţi, care își desfășoară activitatea la Bruxelles (sau Luxemburg/Strasbourg) sunt încadraţi în mod direct de administraţia Parlamentului, în conformitate cu condiţiile pentru angajarea personalului temporar din instituţiile UE. Asistenţii care îşi desfăşoară activitatea în statele membre din care provin deputaţii sunt înregistraţi în listele unor agenţi plătitori calificaţi, care garantează aplicarea măsurilor corespunzătoare în materie de impozite și asigurări sociale.

Începând cu luna mai 2010, suma lunară maximă disponibilă pentru toate costurile aferente este de 19.364 euro pentru un deputat. Această sumă nu este plătită în mod direct deputatului.

Până la un sfert din acest buget poate fi folosit pentru servicii oferite de prestatori de servicii aleşi de deputat, cum ar fi solicitarea unui studiu de specialitate privind un anumit subiect.

 Salariile europarlamentarilor
În conformitate cu noului statut unic care a intrat în vigoare în iulie 2009, deputaţii primesc, în general, acelaşi salariu. 

Salariul lunar brut al deputaţilor, conform statului unic, a fost în anul 2010 de 7.807,12 euro. Salariul se plăteşte din bugetul Parlamentului şi din acesta se reţine un impozit comunitar şi contribuţia la asigurarea de accident, salariul net care rezultă fiind de 6.083,91 euro. Statele membre pot, de asemenea, să perceapă din salariu un impozit naţional. Salariul de bază este stabilit la 38,5% din salariul de bază al unui judecător al Curţii Europene de Justiţie.

Există câteva excepţii: deputaţii care au avut un mandat în Parlamentul European înainte de alegerile din 2009 au putut opta pentru menţinerea sistemului naţional anterior pentru salariu, indemnizaţia tranzitorie şi pensii
.

Pensionarea europarlamentarilor

Conform statutului, foştii deputaţi au dreptul la pensie pentru limită de vârstă începând cu vârsta de 63 de ani. Pensia va reprezenta un cuantum de 3,5% din salariul pentru fiecare an complet de exercitare a mandatului, fără a depăși însă un procent de 70%. Aceste pensii vor fi plătite din bugetul Parlamentului European.

În cazul noilor deputaţi, s-a renunţat începând cu luna iulie 2009 la aplicarea regimului complementar de pensii, introdus pentru deputaţi în 1989, acesta fiind în curs de eliminare.


Decizia Parlamentului  European din 28 septembrie 2005 de adoptare a Statutului deputaţilor în Parlamentul European, intrat în vigoare în anul 2009, prevede următoarele
:

Articolul 9 (…)

(2) La încheierea mandatului, deputaţii au dreptul la indemnizaţie tranzitorie și la pensie.
(3) Înţelegerile privind utilizarea indemnizaţiei, a indemnizaţiei tranzitorii și a pensiei în alte scopuri decât cele personale sunt nule de drept.

(4) Persoanele aflate în întreţinerea deputaţilor sau a foștilor deputaţi au dreptul la pensie de urmaș.
Articolul 10

Valoarea indemnizaţiei este de 38,5% din salariul de bază a unui judecător de la Curtea de Justiţie a Comunităţilor Europene. (...)

Articolul 13

(1) La încheierea mandatului, deputaţii au dreptul la o indemnizaţie tranzitorie echivalentă cu indemnizaţia prevăzută la articolul 10.

(2) Acest drept corespunde cu câte o lună pentru fiecare an de exercitare a mandatului; cu toate acestea, nu se acordă pentru mai puţin de şase sau mai mult de 24 de luni.

(3) Acest drept nu există în cazul în care un deputat este învestit cu un mandat în alt parlament sau exercită o funcţie publică.

(4) În caz de deces, indemnizaţia tranzitorie se plăteşte ultima dată în luna în care fostul deputat a decedat.

Articolul 14

(1) Foştii deputaţi au dreptul la pensie pentru limită de vârstă începând cu vârsta de 63 de ani.

(2) Pensia pentru limită de vârstă este, pentru fiecare an întreg de exercitare a mandatului, 3,5 % din indemnizaţia prevăzută la articolul 10 şi 1/12 din indemnizaţie pentru fiecare lună întreagă în plus, dar fără a depăşi 70 % în total.

(3) Dreptul la pensia pentru limită de vârstă există independent de orice altă pensie.

Articolul 15

(1) În cazul invalidităţii survenite în cursul mandatului, deputaţii au dreptul la pensie.

(2) Articolul 14 alineatul (2) se aplică mutatis mutandis. Cu toate acestea, valoarea pensiei este de cel puţin 35 % din indemnizaţia prevăzută la articolul 10.

(3) Dreptul la această pensie se naşte la încetarea mandatului.

(4) Parlamentul stabileşte condiţiile de exercitare a acestui drept.

Articolul 16

În cazul în care un fost deputat are dreptul simultan la plata indemnizaţiei tranzitorii în conformitate cu articolul 13 şi la pensie în conformitate cu articolul 14 sau cu articolul 15, acesta optează pentru una dintre cele două variante.

Articolul 17

(1) În cazul decesului unui deputat sau fost deputat care, la data decesului, avea sau ar fi avut dreptul la pensie în viitor în conformitate cu articolul 14 sau cu articolul 15, celălalt soţ şi copiii aflaţi în întreţinere au dreptul la pensie de urmaş.

(2) Valoarea totală a pensiei nu poate depăşi pensia pentru limită de vârstă la care deputatul ar fi avut dreptul la încheierea legislaturii sau la care fostul deputat avea sau ar fi avut dreptul.

(3) Soţul supravieţuitor primeşte 60 % din valoarea prevăzută la alineatul (2), dar nu mai puţin de 30 % din indemnizaţia prevăzută la articolul 10. Dreptul în cauză nu este afectat în cazul în care soţul supravieţuitor se recăsătoreşte. Dreptul în cauză se pierde în cazul în care circumstanţele specifice unui caz individual nu prezintă nici o îndoială că respectiva căsătorie a fost încheiată numai în scopul asigurării unei pensii.

(4) Un copil aflat în întreţinere primeşte 20 % din suma prevăzută la alineatul (2).

(5) Dacă este necesar, valoare maximă a pensiei ce urmează a fi plătită se împarte între soţul supravieţuitor şi copii, în funcţie de procentajele prevăzute la alineatele (3) şi (4).

(6) Pensia se plăteşte din prima zi a lunii următoare decesului.

(7) În cazul în care soţul supravieţuitor decedează, dreptul la pensie se stinge la sfârşitul lunii în care a avut loc decesul.

(8) Dreptul copilului se stinge la sfârşitul lunii în care acesta împlineşte vârsta de 21 de ani. Cu toate acestea, dreptul continuă pe perioada studiilor sau a formării profesionale, dar se stinge cel târziu la sfârşitul lunii în care acesta împlineşte vârsta de 25 de ani. Dreptul continuă în cazul în care copilul se află în incapacitate de a se întreţine singur din motive de boală sau infirmitate.

(9) Partenerii aflaţi în raporturi recunoscute în statele membre sunt asimilaţi soţilor.

Articolul 18

(1) Deputaţii şi foştii deputaţi care primesc pensie şi persoanele care au dreptul la pensie de urmaş au dreptul la restituirea a două treimi din cheltuielile pe care le au în caz de boală, în timpul sarcinii sau la naşterea unui copil. (...)

Articolul 19

(1) Deputaţii au dreptul la încheierea unei asigurări pentru riscurile legate de exercitarea mandatului lor.

(2) (…) Deputaţii plătesc o treime din primele de asigurare datorate.

Articolul 27

(1) Fondul de pensii facultativ stabilit de Parlament se păstrează după intrarea în vigoare a prezentului statut pentru deputaţii sau foştii deputaţi care au dobândit deja drepturi sau sunt pe cale de a dobândi drepturi în respectivul fond.

(2) Drepturile dobândite şi drepturile viitoare se păstrează integral. Parlamentul poate stabili criterii şi condiţii care reglementează dobândirea de noi drepturi sau drepturi viitoare.

(3) Deputaţii care primesc indemnizaţia prevăzută la articolul 10 nu pot dobândi alte drepturi noi sau drepturi viitoare în fondul de pensii facultativ.

(4) Fondul nu este deschis deputaţilor aleşi pentru prima dată în Parlament după ce prezentul statut devine aplicabil.

Articolul 28

(1) Orice drept la pensie dobândit de un deputat în conformitate cu dispoziţiile naţionale la data aplicării prezentului statut se păstrează integral.

(2) În cazul în care durata mandatului exercitat în Parlamentul European sau într-un parlament naţional nu este suficientă în conformitate cu dispoziţiile naţionale pentru a da naştere dreptului la pensie, se ţine seama de perioada respectivă la calcularea pensiei prevăzute de prezentul statut. Parlamentul poate încheia acorduri cu autorităţile competente ale statelor membre privind transferul drepturilor dobândite.

� http://www.parlament.gv.at/ENGL/PERK/NRBRBV/BR/MBR/index.shtml


� The Ministers, President, Vice-President and Members of the House of Representatives Law


� http://www.ft.dk/~/media/Pdf_materiale/Pdf_publikationer/Informationsark/Engelsk/ReNumeration


_to_Members_of_the_Folketing.ashx


� http://www.oireachtas.ie/viewdoc.asp?m=&fn=%2Fdocuments%2Fmembers%2F20102527-2.htm


� Legea nr.122/2010


� http://www.senato.it/notizie/21397/276820/287872/289516/289517/gennotizianew.htm


� http://www3.lrs.lt/pls/inter/dokpaieska.showdoc_bin?p_id=356475)


� Parliamentary Standards Act 2009 (chapter 13), section 4(1)


� http://www.ipsa-home.org.uk/Docs/MPs%20Expenses%20Scheme%20July%202010.pdf


� http://www.en.parlamento.pt/Legislation/law43_2007StatuteMembers.pdf


� The European Parliament http://www.openeurope.org.uk/research/europeanparliament2009.pdf


� Decision of the European Parliament of 28 September 2005 adopting the Statute for Members of the European Parliament (2005/684/EC, Euratom)


http://eur-lex.europa.eu/LexUriServ/LexUriServ.do?uri=CELEX:32005Q0684:EN:HTML

